[bookmark: _GoBack]19. pielikums
konkursa nolikumam

TEHNISKĀ SPECIFIKĀCIJA
1. Vispārīgie noteikumi
1.1. Pretendents apņemas sniegt pasūtītājam tulkošanas pakalpojumu atbilstoši tehniskās specifikācijas noteikumiem.
1.2. Pretendenta sniegtais tulkošanas pakalpojums sevī ietver šādus tulkošanas veidus:
1.2.1. rakstiskā tulkošana;
1.2.2. mutiskā tulkošana:
1.2.2.1. secīgā tulkošana - tulks tulko, kad runātājs beidzis savu sakāmo;
1.2.2.2. čuksttulkošana - tulks, atrodoties blakus dalībniekam, sinhroni un čukstus tulko runāto;
1.2.2.3. konferences tulkošana - tulks, atrodoties speciālā kabīnē un izmantojot bezvadu apraides sistēmu, sinhroni tulko runāto. Runātājs sanāksmes telpā runā mikrofonā, tulks kabīnē klausās ar austiņām un gandrīz vienlaikus pārtulko runu mikrofonā. Dalībnieki konferences telpā klausās ar austiņām tulkojumu. Ar vārdu “konference” ir jāsaprot dažāda veida pasākumi (konference, seminārs, dienesta sanāksme u.tml.).
1.3. Pretendents apņemas sniegt pasūtītājam tulkošanas pakalpojumus, izmantojot savus materiālos un cilvēku resursus.
2. Valodas no/uz kurām tiek sniegts tulkošanas pakalpojums
2.1. Pretendents apņemas sniegt pasūtītājam tulkošanas pakalpojumus no latviešu valodas uz ALBĀŅU, AMHARU, ANGĻU, ARĀBU, ARMĒŅU, AZERBAIDŽĀŅU, BALTKRIEVU, BENGĀĻU, BULGĀRU, ČEČENU, ČEHU, DARI, DĀŅU, FARSI, FRANČU, GRUZĪNU, HINDI, HORVĀTU, IDIŠS, IGAUŅU, ITĀĻU, IVRITA, KAZAHU, KRIEVU, KURDU, LINGALA, LIETUVIEŠU, MANDARĪNU, MONGOĻU, NEPĀLIEŠU, NĪDERLANDIEŠU, NORVĒĢU, OROMO, PANDŽABU, POĻU, PUŠTU, RUMĀŅU, SERBU, SINGĀĻU, SLOVĀKU, SOMĀĻU, SOMU, SPĀŅU, TADŽIKU, TAMILU, TIGRAJU, TURKMĒŅU, TURKU, UIGURU, UKRAIŅU, UNGĀRU, URDU, UZBEKU, VĀCU, ZVIEDRU, valodu, kā arī no minētajām valodām uz latviešu valodu un Braila rakstu.
2.2. Pretendents apņemas pielikt visas pūles, lai nodrošinātu tulkošanas pakalpojumus arī no/uz valodu, kas nav tieši norādīta tehniskā piedāvājuma 2.1. apakšpunktā.
3. Gadījumi, kuros tiek sniegts tulkošanas pakalpojums
3.1. Pretendents apņemas sniegt pasūtītājam tulkošanas pakalpojumu jebkādos gadījumos, kad pasūtītājam tas nepieciešams, tostarp:
3.1.1. patvēruma procedūras ietvaros - veikt procesuālo dokumentu rakstisku tulkošanu, veikt patvēruma meklētāju sniegto paskaidrojumu mutisku tulkošanu u.tml.;
3.1.2. Imigrācijas likumā noteikto procedūru ietvaros - veikt procesuālo dokumentu rakstisku tulkošanu, veikt procesa dalībnieku sniegto paskaidrojumu mutisku tulkošanu u.tml.;
3.1.3. kriminālprocesa ietvaros - veikt procesuālo dokumentu rakstisku tulkošanu, veikt procesa dalībnieku sniegto liecību mutisku tulkošanu u.tml.;
3.1.4. administratīvā pārkāpuma lietas ietvaros - veikt procesuālo dokumentu rakstisku tulkošanu, veikt procesa dalībnieku sniegto paskaidrojumu mutisku tulkošanu u.tml.;
3.1.5. veikt konferences tulkošanu, secīgo tulkošanu vai čuksttulkošanu pasūtītāja organizētos pasākumos (konferencēs, semināros, darba sanāksmēs u.tml.).
4. Rakstiskās tulkošanas pakalpojuma sniegšanas noteikumi
4.1. Pretendents nodrošina pārtulkotā teksta maketēšanu - t.i., teksts tiek grupēts tādā pašā veidā kā oriģināldokumentā, tabulas tiek attēlotas tieši tādā pašā formā kā oriģināldokumentā, tekstā tiek norādīts uz oriģināldokumentā esošiem netulkojamiem objektiem (piemēram, parakstiem, zīmogiem, logo) u.tml.
5. Secīgās tulkošanas pakalpojuma sniegšanas noteikumi
5.1. Pretendents apņemas sniegt pasūtītājam secīgās tulkošanas pakalpojumu jebkurā vietā Latvijas Republikas teritorijā un jebkurā laikā.
5.2. Pretendents apņemas sniegt pasūtītājam secīgās tulkošanas pakalpojumu klātienē. Pretendents, ja pasūtītājs pakalpojuma pieteikumā to atļāvis, var piedāvāt veikt secīgās tulkošanas pakalpojumu, izmantojot modernos saziņas līdzekļus (pretendenta piesaistītajam tulkam un pasūtītājam pieejamu telefonkonferences vai videokonferences sistēmu).
5.3. Pretendents, ja pasūtītājs to īpaši pieprasījis, vienlaikus ar secīgo tulkošanu fiksē svešvalodā teikto rakstiski (oriģinālvalodā - t.i., svešvalodā).
5.4. Pretendents, saskaņojot ar pasūtītāju, var sniegt pasūtītājam secīgās tulkošanas pakalpojumu, tulkojot pastarpināti, proti, no angļu, franču vai krievu valodas uz citu svešvalodu, kā arī no citas svešvalodas uz angļu, franču vai krievu valodu. Šajā gadījumā pretendents atbilstoši pasūtītāja norādījumiem:
5.4.1. ja pasūtītājs tulka pārtulkoto tekstu rakstiski fiksē dokumentā (piemēram, protokolā vai paskaidrojumā) starpniekvalodā (attiecīgi: angļu, franču vai krievu valodā) - pretendents vēlāk pasūtītāja sagatavoto dokumentu pārtulko rakstiski uz latviešu valodu;
5.4.2. ja pasūtītājs tulka pārtulkoto tekstu rakstiski nefiksē dokumentā starpniekvalodā - pretendents nodrošina otru tulku, kurš veic secīgo tulkošanu no latviešu valodas uz starpniekvalodu (attiecīgi: angļu, franču vai krievu valodu), kā arī no starpniekvalodas (attiecīgi: angļu, franču vai krievu valodas) uz latviešu valodu.
6. Čuksttulkošanas pakalpojuma sniegšanas noteikumi
6.1. Pretendents apņemas sniegt pasūtītājam čuksttulkošanas pakalpojumu klātienē, jebkurā vietā Latvijas Republikas teritorijā un jebkurā laikā. Pretendents, ja pasūtītājs pakalpojuma pieteikumā to atļāvis, var piedāvāt veikt secīgās tulkošanas pakalpojumu, izmantojot modernos saziņas līdzekļus (pretendenta piesaistītajam tulkam un pasūtītājam pieejamu telefonkonferences vai videokonferences sistēmu).
6.2. Čuksttulkošanas pakalpojums netiek sniegts, izmantojot pastarpināto tulkošanu (starpniekvalodu).
6.3. Čuksttulkošanas pakalpojumu pasūtītājs var pieteikt tikai pie nosacījuma, ja no pretendenta saņemts apstiprinājums, ka konkrētajā brīdī pretendentam ir pieejams attiecīgas kvalifikācijas tulks.
7. Konferences tulkošanas pakalpojuma sniegšanas noteikumi
7.1. Pretendents apņemas sniegt pasūtītājam konferences tulkošanas pakalpojumu no latviešu valodas uz šādām valodām: ANGĻU, FRANČU, KRIEVU, SPĀŅU vai VĀCU, kā arī no minētajām valodām uz latviešu valodu.
7.2. Pretendents apņemas sniegt pasūtītājam konferences tulkošanas pakalpojumu jebkurā vietā Latvijas Republikas teritorijā. Konferences tulkošanas pakalpojuma sniegšanas laiks ir ierobežots, neparedzot nakts stundas (no plkst. 23.00 līdz plkst. 6.00).
7.3. Pretendents apņemas sniegt pasūtītājam konferences tulkošanas pakalpojumu klātienē. Tulku skaits, lai nodrošinātu konferences tulkošanas pakalpojuma nepārtrauktību un kvalitatīvu sniegšanu, ir pretendenta ziņā un nerada ietekmi uz cenu, kas ir noteikta finanšu piedāvājumā.
7.4. Pretendents apņemas sniegt pasūtītājam konferences tulkošanas pakalpojumu pasākumā, kura dalībnieku skaits nav lielāks par 120 personām.
7.5. Konferences aktīvā valoda (valoda, kurā tulks tulko konferences dalībniekiem) variē starp divām valodām - latviešu un attiecīgi angļu, franču, krievu, spāņu vai vācu. Konferences laikā tiek lietotas tikai divas valodas - latviešu valoda un viena svešvaloda (valodu režīms ir 2-2).
7.6. Konferences tulkošanas pakalpojums netiek sniegts, izmantojot pastarpināto tulkošanu (starpniekvalodu).
7.7. Pretendents apņemas nodrošināt tehnisko aprīkojumu, kas nepieciešams konferences tulkošanas pakalpojuma sniegšanai, atbilstoši zemāk noteiktajam:
7.7.1. pretendenta pārvietojamā tulku kabīne ekspluatācijā ir klusa un nodrošina pietiekamu skaņas izolāciju, kas netraucē gan tulka darbu, gan pasākuma norisi;
7.7.2. pretendenta pārvietojamā tulku kabīne iekšpusē ir aprīkota ar tulka darbam nepieciešamajām lietām (galds, krēsls, lampas, mikrofons u.tml.);
7.7.3. pretendenta pārvietojamā tulku kabīne ir aprīkota ar logu, kas tulkam ļauj vizuāli sekot līdzi projekcijas ekrānam un pasākuma dalībniekam, kura runa tiek tulkota;
7.7.4. saskaņā ar pasūtītāja norādījumiem pretendents nodrošina pasākuma dalībniekus ar nepieciešamo stacionāro un bezvadu pārnēsājamo rokas mikrofonu skaitu;
7.7.5. pretendents katru pasākuma dalībnieku nodrošina ar austiņu komplektu;
7.7.6. pasākumā piedalās pretendenta kvalificēts personāls, kurš nepieciešamības gadījumā spēj novērst tehniskas dabas nepilnības apraides sistēmā;
7.7.7. konferences tulkošanas sniegšanai pretendenta veicamo darbu kopums (tehniskā aprīkojuma uzstādīšana, pieslēgšana u.tml.), kā arī izmantojamais tehniskais aprīkojums atbilst normatīvo aktu un normatīvtehnisko dokumentu prasībām, tam nav citi trūkumi un tas nerada apdraudējumu personu mantai, veselībai, dzīvībai vai videi;
7.7.8. konferences tulkošanas sniegšanai nepieciešamais pretendenta tehniskais aprīkojums sevī ietver arī citas lietas, kas nav minētas šajā apakšpunktā, bet kuras ir nepieciešamas konferences tulkošanas pakalpojuma sniegšanai (kontroles panelis ar atbilstošu kanālu skaitu, apskaņošanas tehnika u.tml.).
8. Tulkošanas pakalpojuma kvalitāte
8.1. Pretendents apņemas sniegt pasūtītājam tulkošanas pakalpojumu kvalitatīvi, tas ir - atbilstoši tehniskās specifikācijas noteikumiem.
8.2. Tulkošanas pakalpojuma sniegšana neatbilst tehniskās specifikācijas noteikumiem, cita starpā, ja:
8.2.1. to sniedzot, nav ievērotas normatīvo aktu vai normatīvtehnisko dokumentu prasības vai tam ir citi trūkumi;
8.2.2. par to sniegta maldinoša, nepatiesa, nepilnīga vai neskaidra (nesalasāma) informācija vai tā nav sniegta vispār un tāpēc tulkošanas pakalpojumu nav iespējams izmantot paredzētajam nolūkam vai arī tas rada vai var radīt apdraudējumu personu mantai, veselībai, dzīvībai vai videi;
8.2.3. tas neatbilst parasti izvirzāmām prasībām - tam nepiemīt īpašības un izpildījums, kāds parasti piemīt tāda paša veida tulkošanas pakalpojumam un kādu pasūtītājs var pamatoti gaidīt, ņemot vērā tulkošanas pakalpojuma raksturu;
8.2.4. pasūtītājam ir tiesības pārbaudīt tulka atbilstību un lojalitāti valsts drošības iestādēs, kā arī nepieciešamības gadījumā pārbaudīt tulkojuma kvalitāti;
8.2.5. tulkojums nav autentisks, precīzs vai pilnīgs.

